I løbet af de seneste syv dage er 104 personer i Frederikshavn Kommune konstateret smittet med corona. Nogle af dem er familien Madsen fra Lyngså.

For mange er efterårsferien lig med en masse sjov, aktiviteter og hygge med dem, som man måske ikke når at se i hverdagen. Men det er slet ikke sådan, efterårsferien ser ud for familien Madsen, der bor i Lyngså syd for Sæby. To af familiens fire børn er nemlig blevet konstateret smittet med coronavirus, og derfor bruger familien efterårsferien i delvis isolation, med bøger på skødet, telefonen i hænderne og blikket rettet mod skærmen. - Det er kommet så stærkt. Næsten fra den ene dag til den anden, siger René Madsen, der er far til de to børn, og som til dagligt arbejder som entreprenørmekaniker. Det er gået hurtigt Hans børn er blot nogle få ud af mange. De seneste dage er antallet af smittede i Frederikshavn Kommune steget betragteligt. Der er helt præcist 104 personer, der er konstateret smittet med corona i løbet af de seneste syv dage, og det giver et incidenstal på 176,8. For familien Madsen begyndte det hele i onsdags, hvor René Madsen fik et opkald om, at ét af hans børn var smittet med sygdommen. Siden da er endnu et barn testet positiv, men de har ikke nogle symptomer på corona. - Det kan også være skræmmende, fordi så kan der sådan set gå folk rundt i samfundet og bære smitte uden de ved det, siger Rene Madsen. Familien passer på Styrelsen for Patientsikkerhed har rettet blikket mod Frederikshavn Kommune, og styrelsen har opfordret kommunen til at minde sine borgere om corona-vanerne, der blandt andet lyder, at man skal huske at holde afstand og spritte sine hænder. Familien Madsen har selv en idé om, hvor smitten kommer fra, og de forsøger at gøre alt, hvad de kan, for at den ikke skal sprede sig. Derfor holder de sig alle mest muligt inden døre. - Vi har selv valgt at blive her så vidt muligt, fordi retningslinjer gør, at vi er tilladt til at gå ud i samfundet, som vi vil, tage på arbejde og tage til diverse ting, men det er måske ikke helt smart, nu når vi har smittede børn Se hele TV2 Nords historie lige her: